Malatinec, Roman, poslanec NR SR (2024-04-19):
Príjemný, dobrý deň, kolegovia. Dovoľte aj mne k tejto téme. Ja sa celkom teším, že kultúre sa venuje toľko priestoru v Národnej rade, lebo za obdobie predchádzajúcich vlád sa takto živo nerozprávalo o, vôbec vo všeobecnosti o kultúre ako takej a kultúrnej národnej politike. No nedávno sme si vypočuli, ja som osobne počúval protestujúcich pred Národnou radou Slovenskej republiky, ktorí nesúhlasia s týmto pozmeňujúcim návrhom môjho kolegu pána Michelku, a bývalý riaditeľ tohto fondu pán Kovalčík povedal, že priznávam, áno, toto dieťa je mladé, má svoje nedostatky a môžu sa ešte vylepšovať. A úplne som sa s ním stotožnil, pretože sú rôzne podnety hlavne z regiónov, že teda majú zlé skúsenosti s fondom, aj keď fond na druhej strane prezentuje úspešnosť, percentuálnu, projektov a ja som vždy taký regionálny, odhad, patriot a vyžiadal som si od pána riaditeľa Fondu na podporu umenia, aby mi dal štatistiky, aké výšky boli udelené pre jednotlivé kraje tohto fondu. A nie celkom súhlasím, aj keď si uvedomujem, že v Bratislavskom kraji je najväčšie zoskupenie od slobodných umelcov, ale aj zriadenej kultúry, tak pre kolegov, ktorí sa v kultúre neorientujú, mi dovoľte, aby som prečítal tie čísla, pretože tie ma trošku znepokojujú a vytvárajú ten dojem, že všetko je na fonde v poriadku. Tak za obdobie rokov 2016 – 2023 Banskobystrický kraj získal 19 miliónov, Košický 15 miliónov, Nitriansky 11 miliónov, Prešovský 10, Trenčiansky 7, Trnavský 6, Žilinský 17 a Bratislavský kraj získal 65 miliónov euro za obdobie rokov 2016 až 2023. A to je realita. A ja sa s touto realitou neviem stotožniť. Aj uve... ešte raz si uvedomujem, že väčšia skupina umelcov žije v Bratislave, ale častokrát mi argumentujú z fondu, že sú nekvalitné projekty, že je nedostatok žiadostí, a ja som pevne presvedčený, že z regiónov sú schopní ľudia, ktorí dokážu napísať kvalitné projekty a vedia ich realizovať a pre potreby kultúrneho priemyslu v regiónoch keby sme aspoň 20 miliónov ešte z tých bratislavských presunuli do regiónov, tak si myslím, že je to správne. Môžem povedať, že táto diskusia je určite namieste a musíme si povedať, že prečo tento tlak na kultúru aj tlak finančných zdrojov a stotožňujem sa aj s opozíciou, že áno, do kultúry treba viacej peňazí, pretože jednaním nemenovanej vlády, ktorá zobrala samosprávam 200 miliónov euro, dneska zriadená kultúra samospráv je tá posledná, ktorú môžu realizovať a pomôcť starostovia miest a obcí a tu prichádza tlak aj na fond a opäť, že teda starostovia a primátori, župy, zriadená kultúra žiadajú viac peňazí, pretože vo svojich rozpočtoch tieto peniaze reálne vôbec nemajú. A tí starostovia dneska majú priority sociálne veci, výstavba infraštruktúry, školstvo atď. atď. Čiže ja som za zmeny na fonde, ale mali by byť konštruktívne aj v zmysle našej diskusie a možno je čas, aby sme našli spoločný konsenzus všetkých poslancov a dokázali to, že sme kultúrna a vyspelá politika Slovenska. Poviem vám pár ešte dôvodov. Nastavenie fondu je potrebné a nevyhnutné. Sú rôzne podozrenia, ako môže byť nedostatočná zastupiteľnosť hodnotiteľov členov komisií z regiónov. Kto je v tých komisiách? Aké zastúpenie sú v tých komisiách? Či sú to len čisto bratislavskí umelci, poznám aj z regiónov a ja si myslím, že by mohli byť viacej zastúpení. Áno, s pánom kolegom Michelkom hovoríme o tom, a som presvedčený aj s mojimi kolegami, že zastúpenie z regiónov musí byť aj v rade fondu, ako aj SK8, tak by malo byť aj zo zastupiteľstva ZMOS-u, aby sme vymanili podozrenia, aby to bolo transparentnejšie a správne. A myslím si, že je to úplne namieste. Takisto som uvažoval, že požiadam riaditeľa fondu, aby mi zaslal zoznam členov jednotlivých hodnotiacich komisií a zastúpení v regiónoch. Keď hovoríme, aj vy, kolegovia, z opozície, že zazlievate, že kontrola štátu nad verejnými zdrojmi, tak nedávno jeden skúsený starý harcovník v tomto poslaneckom zbore povedal: pozrite sa, pán Malatinec, európske fondy, ktoré tečú na našu Slovenskú republiku, sú pod vážnou a systematickou kontrolou. A tu máme deficit v slovenskej kultúre a v politike, národnej politike. Kam kráča slovenská kultúra? Kde bude smerovať? Hovorím o stratégii, smerovaní národnej politiky, o kultúre a takisto hovoríme aj o kultúre stratégií regiónov. O stratégii, ktoré, ktorá už bola začatá a v neskorších rokoch aj bola skončená. Niektorých vyrušuje to, že niektoré organizácie dostávajú na celoročnú činnosť. Kolegyňa Kleinert hovorila o kolektívoch umelcov, divadelníkoch, folklórnych súboroch, jednotlivcoch umelcov, ktorí pôsobia v regiónoch, a oni nám píšu, že, Roman, ja už na ten fond ani nepíšem žiadosť, pretože už som päť rokov neúspešný, a je to tvorivý umelec, rezbár, možno je to výrobca nejakých nástrojov. Potom tu prichádzajú podnety z Asociácie kultúrnych inštitúcií, kultúrnych domov, samospráv, že nemajú podporené projekty, tak skúsme o tom diskutovať, kde je pes zakopaný, ako sa pozerajú na to členovia komisií a aký majú meter na to. Kde je, podľa čoho to hodnotia? Poznajú stratégie regionálneho rozvoja alebo stratégie miestnej kultúry alebo poznajú stratégiu národnej kultúry. Nemáme ju. My sme ju tvorili nedávno, veď ja som ešte za bývalej ministerky ako podpredseda kraja bol, a tá stratégia je niekde v šuplíku, treba hu vytiahnuť a možno sa na ňu pozrieť, doplniť, oprášiť, pretože sme – samosprávne kraje – vyvinuli množstvo energie na to, aby takéto niečo. Takže by sme mohli rozhýbať. Takisto, keď sa robila stratégia rozvoja miestnej a regionálnej kultúry a kultúry národnostných menších do roku 2030, pripravovaná participatívnym procesom, 420 respondentami ôsmich krajov v štyroch skupinách, národnostných menšín, Matici slovenskej, cirkvi, definované, niekoľkostranová SWOT analýza, ktorá v skratke vo vzťahu k fondovým inštitúciám a po prvýkrát sa položili na stôl štatistické údaje dotačnej schémy Slovenskej republiky. SWOT analýza nám ukázala, že nerovno, nerovnováha a absencia priorít fondov vo vzťahu k regiónom je na mieste, že to tam nie je. Nemeraná a nekontrolovaná kvalita výstupov podporených FPU, KULT MINOR, Audiovizuálny fond a absencia mapovania dopadu projektu na regióny a o projektoch rozhodujú ľudia, ktorí možnože nepoznajú ani priority miest a obcí. Takisto môžeme hovoriť o stratégii rozvoja Slovenska 2023, hovoriť o potrebe rozvíjať kultúrny potenciál, zhodnocovať kultúrny kapitál regiónov Slovenska, zvyšovať mieru zachovania obnovy a rozvoj prvkov miestnej regionálnej národnostnej kultúry. A povedzme si, že fond alebo vplyv ministerstva kultúry má nejakých 20 %, pán Michelko, na fonde, že môže rozhodovať smerovanie, tak diskutujme, tak dajme viacej peňazí a môžeme vyúčtovať alebo nasmerovať peniaze na stratégiu národnej kultúrnej politiky, aby ministerstvo malo nejakú, a bude to úplne legitímne, aby ministerstvo mohlo nejakým spôsobom, lebo potom to ministerstvo je úplne zbytočné, môžeme ho zrušiť, lebo nemá dopad na, na finančnú politiku a nemôže nič s tým robiť, pretože, súhlasím, že aj nezávislá kultúra má svoje slovo a miesto v tejto spoločnosti, ale musíme diskutovať spolu s nezávislou kultúrou, nezriadenou kultúrou a zriadenou kultúrou dialógom, a verím, že dôjdeme k nejaké záveru, ktorý bude pre obidve strany osožný. Takže diskutujme naďalej, kolegovia, verím, že nájdeme konsenzus, ktorý bude pre umenie na Slovensku, ktoré je našou rečou, je naším jazykom, my nemáme nielen stratégie miestnej regionálnej kultúry, stratégiu národnej kultúrnej politiky, ale nemáme ani kultúrnu diplomaciu a o nej sa už ani nebavme. Tu treba súčinnosť viacerých ministerstiev, ZMOS-u, K8, OOCR-ká, ministerstvá, a uchopme to spoločne ako celok, vypracujme takúto spoločnú stratégiu. A ešte raz zopakujem na záver môjho výstupu, už končím, že sa veľmi teším, že kultúrnej politike venujeme takýto priestor v Národnej rade. Ďakujem veľmi pekne, kolegovia.